정조 9년
乙巳四月初七日辰時。上御誠正閣。大臣備局堂上引見入侍時。左議政洪樂性。行司直金魯鎭。行副司直徐有隣。行副司直鄭昌聖。禮曹判書李在簡。兵曹判書趙時俊。開城留守尹塾。行副司直李柱國。大提學吳載純。行副司直徐有大。行副司直徐有防。行副司直蔡弘履。校理申耆。左承旨安聖彬。假注書曺允遂。事變假注書申驥顯。記事官金健修金鳳顯。以次進伏訖。樂性曰。朝晝異候。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。近來日氣。欲雨不雨。念彼農務。誠爲可憫。續見外方狀啓。則雨澤頗得均霑。而畿內諸邑。則多有不雨之處云矣。上曰。若使外邑。遍被甘霈。則誠爲可幸矣。樂性曰。從古鞫獄何限。而未有如今番逆變者。以諸賊之招辭觀之。不勝心寒而骨冷矣。凶言逆謀。無所不至。連三道擧兵之說。極其狼藉。亂臣賊子。何代無之。而豈有如今者諸賊之窮凶極逆者哉。上曰。諸賊凶變。尙何言哉。樂性曰。金履容及重臣。大有功於國家。論賞之典。不容少緩。且以訓將具善復言之。其所效忠。不負同休戚之意。在朝家顯忠酬勞之道。不可不別般褒賞矣。上曰。然矣。而第未知賞名之何如。然後方爲稱當矣。樂性曰。諸大臣俱不入來。以臣一介之臆見。有難以指一仰對矣。至若此等重大之議。亦豈有時原任之別乎。請下詢諸原任。從長決定。則幸甚矣。上曰。然則詢問于原任大臣。以爲指定賞名之地。好矣。仍命有司堂上時俊有隣。以此意收議於諸大臣以來。時俊有隣承命先退。樂性曰。至於賊恭事。心膽俱寒。凶肚逆腸。與夏賊如印一板。眞所謂一而二。二而一者也。上曰。賊恭之招。至凶且慘。伊夜光景。實不忍更提矣。然而近日臺臣所謂二夏賊之說則不然。夏賊之窮凶極逆。亘萬古所無。世間豈有出二夏賊之理乎。賊恭乃是夏賊之姪子。以其腸肚之相連。有此今番之凶言。而以用律事論之。夏賊則雖用适雲之例。而至於賊恭。則自處以几上肉。故無所顧忌。自多亂招。至吐嫁禍之說。終以大逆自服。則律名不可無輕重之別。且夏賊旣爲極逆。則賊恭不過應坐之類。今者施以此律。似是失之太重矣。今番陳賀之以權停磨鍊。良有意也。樂性曰。賊恭與夏賊。自是親叔姪間。其傳襲凶言。醞釀禍機者。爛熳綢繆。則渠之同一心腸。推此可知。亦當用适雲之例。旣請此律於夏賊。則豈獨於此賊。不施此律乎。上曰。不然。欲用适雲之例。近來凶逆。比比有之。便同恒茶飯。此後如有甚於此賊者。則何以加其法乎。此律之不欲施之者。予非有惜於此賊也。近日臺言。誠過當矣。樂性曰。臺體則似然矣。上曰。有一大臣。亦以不必用此律爲言矣。樂性曰。殿下以恤刑之德。特念至此。臣實不勝欽仰之至。而第於此賊。當施此律。而今不施之。則輿情之憤。無以少洩。故如是仰達矣。樂性曰。臣本以無似之跡。猥忝左揆之任。觸事聾聵。瘡疣百出。若値有事之時。則神昏識迷。罔知所措。況今鼎席未備。以臣譾劣。實無重務堪勝之望。伏乞亟備三事之任。俾得共濟之地焉。此非直爲一身之私而已。欲使國事。無叢脞之患耳。不勝顒望之至。上曰。方今宿趼。無可爲之人。金領府事有病。徐判府事勉副屬耳。鄭領敦寧及兩李判府事。亦皆老病。卿勿以獨賢爲憂。姑爲行公。是予之望也。樂性曰。見今位著。雖曰乏人。賢於臣者。何患無之。伏望俯賜諒察。以備鼎席焉。上曰。何乃如是縷縷。姑俟之。可也。樂性泣曰。臣之門戶。前後不幸。而至於今番。又出此等凶逆。思之骨冷。言之膽掉。實無束帶立朝。以見君父之顔矣。上曰。卿言過矣。仍問曰。向日卿箚中。請以改名。果有已例之可據者乎。樂性曰。閔氏之顯字。李氏之義字。果有前例矣。上曰。福榮旣以知情施律。則與大逆不道差間。不必改名。以此曉諭於卿之子姪輩。可也。樂性曰。聖敎如是。臣何敢更煩。謹當依聖敎曉諭矣。樂性曰。頃因左副承旨李義行所啓。倭館西行廊燒燼處改建事。本司覆奏批旨。有更令萊伯參以事情。仍具意見。狀聞後稟處之命矣。卽見東萊府使李頤祥狀啓。則以爲。取考謄錄。則康熙戊子西行廊燒燼後。越七年甲午七月。特許改建。乙未正月。方始監董。雍正癸丑。東行廊燒燼後。越六年戊午十一月。特許改建。己未四月。方始監董。伊時造給。或在六七年之後者。非有年限而然也。皆因我國事勢。而差遲差退。惟彼倭人。以此年數。作爲前例。乃謂庚子之於今年。已滿六年之限。曲成援訂。縷縷不已。況其造給。每在於許施後翌年之春夏。當此春節。便卽許施。則必將秋以爲請。復事煩聒。姑且責諭。差待夏間。以明春造給之意。方始許施。俾無一向留滯之患事。更令廟堂稟處爲請矣。自前倭館改建之役。或在六七年之後。而今此差倭。以已滿六年之數。援例懇請。則其在綏遠之道。有不可一向靳持。且裁判倭之許久留滯。亦甚可悶。特爲依請許施。而其所造給。每在翌年。今番亦許以明春始役。而夏節已屆。軫此分付。仍令退歸。所入物力則從前儲置米之許貸料理。不無弊端。記付錢之每致自給。其勢亦難。萊府有公木一百五十同作錢餘剩條。每年爲二千二百兩零。以此限五年劃付。則足可經紀。而此是逐年剩餘之數。有難一時取用。先以濟民南倉錢中。依此數許貸。以其餘剩條。每年還充。則公貨可無見縮之慮。實爲便宜之道。分付道臣。依此擧行。材木則酌定容入。枚報備局。依前以萊府近處松田中。風落自枯及不合船材者斫給。而陸運則監董官擔當擧行。水運則用附近兵船沙格。糧米以儲置米會減之意。一體分付。何如。上曰。依爲之。出擧條樂性曰。頃因原春監司徐鼎修狀啓。私養山雖與封山有異。憑藉濫斫之弊。不無侵及封山之患。此後公用木物。草記或筵稟後。始爲許施事。定式施行之意。覆啓分付。而至於外監木物之年例貿來。旣有啓下節目。故每於戶曹定數報來之後。自備局發關許斫。便成已例。訓局之待變船材。氷庫之藏氷所入。亦有報備局貿來之例。此則依前株數。許斫之意。自本司發關分付。而右三件事。旣有節目。則不必年年煩稟。此後則依例自備局發關。此外如有別般報備局之事。則無論株數多少。必經草記或筵稟後擧行之意。定式施行。何如。上曰。依爲之。出擧條樂性曰。訓鍊大將具善復所帶知訓鍊。不但已多年所。且職務相妨云。許遞。何如。上曰。依爲之。出擧條上命書傳敎曰。政官牌招開政。上曰。今日賓對。備堂入參者。何其少也。樂性曰。或有懸病之人。或有未及還差者矣。仍奏曰。行司直金鍾秀。仁陵君李在協。備堂還差。何如。上曰。依爲之。行副司直鄭好仁。行副司直徐有寧。一體還差。可也。出榻敎上謂魯鎭曰。刑判。本職則行公。而今日何不入參乎。魯鎭對曰。以疏批未下之故。似不得入來矣。上又問曰。領府事之病。近日則加減何如。而食飮之節。亦稍勝耶。魯鎭對曰。少有差減之勢。而神氣之昏聵。筋力之憊薾。尙一樣矣。昌聖曰。有功者旣有賞。則有罪者當有罰。然後方合於勸懲之道矣。近來人心陷溺。世變層生。有識隱憂。無所不至。以逆瑮事言之。凶賊之私自糾結。暗地謀議。雖非人人之所可知。輦輸過萬金財貨。創起百餘間屋舍。貿辦穀物。恣行無忌。許多匠手。許多人役。出沒於山間。蹤跡雖曰陰祕。耳目豈可掩諱。昨年嶺南騷屑。至有父子哭別者云。所聞狼藉。據此可知。身爲閫鎭守令。居在一二日程。乃罔聞知。若知而不察。則罪當如何。苟曰不聞。則便是木偶。若無金履容詗機先發之功。而一任其滋蔓。則國家之憂。將至何境。思之至此。不覺懍然矣。朝家之設置閫鎭守令。欲其察非常而戢奸宄也。惟其玩愒。不加警飭。則將何以懲前而毖後。防患於未然乎。臣以爲該帥臣營將地方官。下詢大臣而處分。宜矣。巡營之距河東。程道雖遠。旣有按察之責。不察之失。恐亦難辭矣。上曰。兩將臣之意。何如。柱國曰。今番逆瑮之作舍山中。嘯聚徒黨。陰謀凶圖。傳說狼藉。而身爲閫鎭守令。茫無聞知。雖曰不知。罪矣。如或聞而不察。則其罪尤大。知不知間。俱有不職之失。重臣所奏。誠有意見。懲後之道。不可無罪矣。有大曰。帥臣營將與本官之不知而莫之詗察者。不職大矣。其在懲礪之道。不可無罪。重臣所達。誠好矣。上曰。大臣之意。何如。樂性曰。重臣所奏。誠得懲前毖後之道矣。河東前府使李尙烈。晉州前營將閔致協。竝先削職後拿問。慶尙前監司李秉模。右兵使申㬚。竝罷職。何如。上曰。依爲之。出擧條塾曰。本營所關大興山城。皆是石角不毛之地。居民尠少。日漸離析。莫重保障之地。如是疎虞。事甚可悶。況且四五寺刹。俱是藏軍器之所。而僧徒數少。亦不能支保。漸次流散。一寺所存之僧。多不過四五名。其中殘寺則只有一二名。一分救急之道。惟在於定給薄料於餘存者。可以修掃行宮。點火軍器。故臣以今年。請得加分耗中十二石。計給僧料五窠。十二朔成節目施行。而第加分耗。亦非連年恒有之事也。日後若中輟其料。則必有渙散之患。臣以爲。自今以後。以留庫中米壹百貳拾石。加分取耗。以給僧人五名十二朔料。永爲定式。未知何如。上曰。前松留。亦陳所見。可也。昌聖曰。臣於待罪松都之時。欲以此稟達。而未果矣。寺僧之難保。實爲可悶。不可不顧恤。而三斗料米。未免太薄。石峽生涯。無他可賴。臣意則前加分中。限五百石。劃付僧還。取其耗條五十石。從優給料。修掃點火之役。五名太少。諒宜加定。俾有憑公覓食之資。然後庶無流散之弊。稍爲保存之道矣。上曰。大臣之意。何如。樂性曰。守臣所奏。事係關防。而所請穀數。亦非過多。許施。似好矣。上曰。依爲之。出擧條上謂塾曰。自卿外除。景慕宮居民所請。誠紛紜矣。塾曰。新差守僕一名。緣於財用之苟艱。尙未及給料矣。上曰。時任提調。詳陳委折。可也。昌聖對曰。至於守僕。則其料布甚薄。誠可矜矣。上曰。給代錢加給。可乎。昌聖對曰。以外道外邑苧幣。給之。似好矣。上曰。卿須商量處之。可也。又問曰。新入居民輩。支保之道。何以則爲好耶。昌聖曰。以筒介契作貢。許給。似好矣。上曰。以此作貢。未知事面何如。將臣等似熟知此等事。竝進前。各陳其弊。可也。柱國有大對曰。其中不無弊端。更加熟議。以爲區處之地。似好矣。上曰。無甚關係乎。樂性曰。此則爛熳商量後。從長處之。宜矣。上曰。唯。塾曰。兩提調無一隷。闕內亦無待令之人。故當有事之時。則提調及本宮。邈然不知。此甚可悶矣。上曰。前者意謂已出加隷矣。尙今未出乎。昌聖曰。未出矣。上曰。宗廟守僕則差役多年。頗有聊賴之端。本宮則設立未久。專無資生之道。尙未得區處之方。事甚可矜矣。從後更加爛商。以爲善處之地。好矣。上曰。前錦伯爲人精詳。而近日事。未免惶怯矣。以乙龍事言之。初無朝令。而遽然發捕。至於陳潝事。旣有酌處之敎。而不爲擧行。聽聞所及。孰不驚訝。當此擧世劻勷之時。予所以不得不處分。而原其心。則出於惶怯所致矣。樂性曰。聖敎誠至當矣。上曰。新錦伯亦生怯乎。樂性曰。多有憂色矣。仍奏曰。丹陽前郡守黃檃。敎諭書不爲祗迎。巨濟前府使李琦鉉。防守逆孼。極其疎率。此則恐不可遽然蕩滌矣。上曰。予蓋欲一問矣。至於黃檃事。卿之所奏。非止爲本罪而已耶。上命次對先退。仍命聖彬。書刑曹草記批旨訖。命退。承史以次退出。